Απόφαση της Επιτροπής

της 20ής Φεβρουαρίου 2004

για την τροποποίηση της απόφασης 1999/815/EK σχετικά με τα μέτρα που απαγορεύουν τη διάθεση στην αγορά παιχνιδιών και προϊόντων παιδικής φροντίδας κατασκευασμένων από μαλακό PVC που περιέχει ορισμένους φθαλικούς εστέρες, τα οποία κατά τη χρήση μπαίνουν στο στόμα παιδιών ηλικίας μικρότερης από τριών ετών

[κοινοποιηθείσα υπό τον αριθμό Ε(2004) 524]

(Κείμενο που παρουσιάζει ενδιαφέρον για τον ΕΟΧ)

(2004/178/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2001/95/EK του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων(1), και ιδίως το άρθρο 13 παράγραφος 2,

Εκτιμώντας τα ακόλουθα:

(1) Στις 7 Δεκεμβρίου 1999 η Επιτροπή εξέδωσε την απόφαση 1999/815/EΚ(2) βάσει του άρθρου 9 της οδηγίας 92/59/EOK του Συμβουλίου(3), σύμφωνα με την οποία τα κράτη μέλη οφείλουν να απαγορεύσουν τη διάθεση στην αγορά των παιχνιδιών και των προϊόντων παιδικής φροντίδας κατασκευασμένων από μαλακό PVC που περιέχει μια ή περισσότερες από τις ουσίες φθαλικό δι-ισο-εννεϋλεστέρα (DINP), φθαλικό δι(2-αιθυλεξυλ)εστέρα (DEHP), φθαλικό διβουτυλεστέρα (DBP), φθαλικό δι-ισο-δεκυλεστέρα (DIDP), φθαλικό δι-n-οκτυλεστέρα (DNOP), και φθαλικό βουτυλβενζυλεστέρα (BBP), οι οποίες κατά τη χρήση μπαίνουν στο στόμα παιδιών ηλικίας μικρότερης από τριών ετών.

(2) Η ισχύς της απόφασης 1999/815/EK περιορίστηκε σε τρεις μήνες, σύμφωνα με τη διάταξη του άρθρου 11 παράγραφος 2 της οδηγίας 92/59/EOK. Επομένως, η εν λόγω απόφαση επρόκειτο να παύσει να ισχύει στις 8 Μαρτίου 2000.

(3) Κατά την έκδοση της απόφασης 1999/815/EK προβλέφθηκε η παράταση της ισχύος της, εφόσον κριθεί απαραίτητο. Η ισχύς των μέτρων που θεσπίζονται δυνάμει της απόφασης 1999/815/ΕΚ παρατάθηκε δυνάμει πολλών αποφάσεων για συμπληρωματικές περιόδους τριών μηνών κάθε φορά και τώρα πρόκειται να λήξει στις 20 Φεβρουαρίου 2004.

(4) Έχουν σημειωθεί εξελίξεις σχετικά με την επικύρωση των μεθόδων δοκιμής της μετανάστευσης των φθαλικών εστέρων καθώς και με την ολοκληρωμένη αξιολόγηση του κινδύνου όσον αφορά τις εν λόγω ουσίες, δυνάμει του κανονισμού (ΕΟΚ) αριθ. 793/93, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες(4). Το Ευρωπαϊκό Κοινοβούλιο και το Συμβούλιο εξετάζουν την πιθανότητα λήψης μόνιμων μέτρων για την αντιμετώπιση των κινδύνων που συνεπάγονται τα εν λόγω προϊόντα, αλλά απαιτείται περισσότερος χρόνος για την ολοκλήρωση των σχετικών διαβουλεύσεων, ιδιαίτερα προκειμένου να ληφθούν υπόψη όλες οι νέες επιστημονικές εξελίξεις.

(5) Εν αναμονή της επίλυσης των εκκρεμών αυτών θεμάτων και για να εξασφαλιστεί η επίτευξη των στόχων της απόφασης 1999/815/ΕΚ καθώς και η παράτασή τους, είναι αναγκαίο να διατηρηθεί η απαγόρευση της διάθεσης στην αγορά των εν λόγω προϊόντων.

(6) Ορισμένα κράτη μέλη έχουν εφαρμόσει την απόφαση 1999/815/ΕΚ λαμβάνοντας μέτρα τα οποία ισχύουν έως τις 20 Φεβρουαρίου 2004. Συνεπώς, είναι απαραίτητο να εξασφαλιστεί ότι η ισχύς αυτών των μέτρων παρατείνεται.

(7) Είναι επομένως απαραίτητο να παραταθεί η ισχύς της απόφασης 1999/815/EK προκειμένου να εξασφαλιστεί ότι όλα τα κράτη μέλη διατηρούν την απαγόρευση που προβλέπεται με την απόφαση αυτή.

(8) Η οδηγία 92/59/ΕΚ έχει καταργηθεί από τις 15 Ιανουαρίου 2004, ενώ την ίδια μέρα αντικαταστάθηκε από την οδηγία 2001/95/ΕΚ. Στο άρθρο 13 παράγραφος 2 της οδηγίας 2001/95/ΕΚ δηλώνεται ότι οι αποφάσεις της Επιτροπής που απαιτούν από τα κράτη μέλη να λάβουν μέτρα για την πρόληψη σοβαρών κινδύνων που συνδέονται με ορισμένα προϊόντα πρέπει να ισχύουν για περιόδους που δεν υπερβαίνουν το έτος και να παρατείνονται για επιπλέον διαστήματα, πάντοτε μικρότερα του ενός έτους. Είναι σκόπιμο να παραταθεί η ισχύς της απόφασης 1999/815/ΕΚ για περίοδο έξι μηνών, ώστε να υπάρχει αρκετός χρόνος για τη διαδικασία λήψης των μόνιμων μέτρων που αναφέρονται στην αιτιολογική σκέψη 4, ενώ παράλληλα εξασφαλίζεται η δυνατότητα επανεξέτασης, σε εύθετο χρόνο, της διάρκειας ισχύος της απόφασης.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συγκροτήθηκε με το άρθρο 15 της οδηγίας 2001/95/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 5 της απόφασης 1999/815/ΕΚ οι λέξεις "20 Φεβρουαρίου 2004" αντικαθίστανται από τις λέξεις "20 Αυγούστου 2004".

Άρθρο 2

Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 20 Φεβρουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 11 της 15.1.2002, σ. 4.

(2) EE L 315 της 9.12.1999, σ. 46· απόφαση όπως τροποποιήθηκε τελευταία από από την απόφαση 2003/819/ΕΚ (ΕΕ L 308 της 25.11.2003, σ. 23).

(3) ΕΕ L 228 της 11.8.1992, σ. 24· οδηγία όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

(4) ΕΕ L 84 της 5.4.1993, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1882/2003.